Bejaarde in plaasaanval met skêr in oog gesteekArgieffoto: Reint Dykema Sers. Kealeboga Molale, woordvoerder van die polisie, het gesê twee verdagtes het deur ŉ venster toegang gekry tot die plaashuis op die plaas Friedslard in Ganyesa. Johannes Haasbroek en sy vrou het albei geslaap toe hulle deur die aanvallers oorrompel is. “[Haasbroek] is met ŉ skêr in die oog en rug gesteek. Die twee verdagtes het ŉ pistool en twee selfone gesteel voordat hulle op die vlug geslaan het,” het Molale gesê. Die polisie het die verdagtes se spoor gevolg tot by ŉ veepos in Cassel, waar hulle die verdagtes aangekeer het. Die mans is onderskeidelik 27 en 28 jaar oud. Volgens Molale het Haasbroek mediese hulp geweier en gesê hy sal sy dokter besoek. Dit is nie in hierdie stadium duidelik of hy gehospitaliseer is nie. Die verdagtes sal Maandag in die Ganyesa-landdroshof verskyn.